crunch: septiembre 2010\nFÒRUM - PRESSUPOST\nNO ES POT APROVAR AQUEST PRESSUPOST.\nVoldria en primer lloc desvincular completament aquest títol d’unes possibles eleccions anticipades, deixant completament de banda a qui podrien interessar en aquests moments. Deixar de banda també totes les possibles estratègies per a que aquestes eleccions es produeixin o no. M’agradaria centrar-me tant sols en el pressupost.\nUn pressupost que preveu uns ingressos de 299 milions de euros, unes despeses de 404, que equivalen a un dèficit de 105 milions, en espera de la reforma fiscal, la reforma de l’administració i l’emissió de deute públic. Tres escenaris que han de permetre l’equilibri pressupostari en 3 anys.\nNi “fart” de vi, m’ho crec.\nLa reforma fiscal no entrarà mai en vigor tal i com esta plantejada, a menys que les diverses esmenes li canviïn bastant la cara.\nLa reforma de l’administració ja no la creu ningú, com ningú creu en la contractació zero ni en la reducció del 5% en les despeses de funcionament.\nL’emissió de deute públic és encara menys creïble en la situació actual.\nAmb aquesta perspectiva no es pot aprovar un endeutament de 100 milions de euros més. S’ha de buscar ja l’equilibri pressupostari i si aquest no es pot aconseguir encara amb un nou marc fiscal, doncs tot es troba com el primer dia, si aquest no es pot aconseguir amb una possible emissió de deute públic que ningú creu, tant sols queda la “retallada” administrativa.\nSempre parlant dels 3 escenaris previstos.\nPerò existeix un quart escenari, les inversions. I sobretot les inversions en obra pública. Penso que si no es pot fer una obra, doncs no es fa i punt.\nAlgun “particular” a casa seva fa obres que no pot pagar ?\nAlgú fa una finestra que no necessita ?\nAlgú fa una porta que no serveix per res ?\nAlgú fa una desviació al passadís de casa seva ?\nAlgú contracta estudis que pot fer ell mateix ?\nAlgú compra material que no és indispensable ?\nPerquè doncs Govern ha de fer infraestructures que no pot pagar ?\nPerquè ha de fer túnels innecessaris ?\nPerquè ha de fer ponts absurds ?\nPerquè ha de fer desviacions ?\nPerquè segueix contractant estudis que pot fer el seu personal ?\nPerquè compra material no indispensable ?\nComencem doncs per tot això i oblidem pressupostos que ens endeuten encara més fent que l’equilibri pressupostari quedi cada cop més lluny.\nJa no es tracta d’estrènyer el cinturó sinó d’oblidar tot allò que no podem pagar i sobretot que no és indispensable.\nPublicado por crunch en 10:55 No hay comentarios:\nFÒRUM - MERITXELL I LA VUELTA\nA “VOLTES” AMB MERITXELL.\nJa han passat uns quants dies de la diada de Meritxell i de l’arribada a Andorra de la “Vuelta”, segurament ningú ho recorda ja. Potser jo tampoc ho recordi, doncs des de que escric aquestes ratlles fins a que siguin publicades haurà passat ja un temps. Invitaria però als lectors a fer unes quantes reflexions :\nQuant ens ha costat aquesta etapa de la “Vuelta” i que ens ha aportat ?\nPer als residents, m’atreviria a dir que ben poc. No vaig assistir a la arribada de etapa i no sé doncs si varen ser molts els residents que fan fer-ho, però si vaig poder comprovar que de gent del país, pocs en varen quedar per la “diada”. A banda de les autoritats, els agents de circulació, els policies ... Com cada any, vaja. Tampoc penso que molts aprofitessin de la diada per assistir a la etapa de la “vuelta”, en canvi si la varen aprofitar molts per baixar a la Seu.\nPassejant al matí per la Capital, vaig poder comprovar que tampoc massa turistes circulaven pels carrers. A banda de que tampoc podien comprar res en absolut. Algun “despistat” encara demanava que passava a Andorra, però poquets.\nAlguns dels pocs sectors que no tenien la obligació de tancar : bars i restaurants, tampoc és que esperessin gaire de la diada o de la “vuelta” doncs també es trobaven tancats, com passa cada any.\nTrobo que la diada de Meritxell és un “luxe” de dia si vols tranquil·litat, si no pretens anar enlloc, si tant sols vols passejar i descansar.\nEn el sector de l’hoteleria quelcom els haurà aportat, doncs uns 1.500 visitants, entre ciclistes, tècnics, directors, mecànics i altres acompanyants ocuparen algunes habitacions de hotels i taules de menjador. No sé però si varen tenir gaire temps l’endemà per a comprar alguna cosa. Encara que imagino que en el sector del comerç de la bicicleta ja es devien “espavilar” per a poder fer alguna venda.\nA nivell publicitari, en un principi vaig pensar que la “vuelta” si podia aportar algun benefici. Però quant vaig veure l’interès que mostraven les cadenes de televisió per l’esdeveniment en qüestió, vaig quedar molt sorprès. Les cadenes espanyoles, ni cas. Tant sols “Teledeporte” i “Eurosport” seguien la carrera en directe. O sigui que, de interès “mediàtic” i de comunicació, pràcticament res de res.\nBé, alguns potser pensaran que amb els telenotícies i els diaris ja n’hi ha prou.\nNo tinc ni idea de quant ens haurà costat l’arribada de la “vuelta” a les nostres arques estatals. Però si puc calcular el que ha aportat al nostre país en una diada festiva, a banda de mal de caps i problemes : res en absolut. I ja no parlo del caos circulatori “organitzat” en la sortida de l’endemà, desviant en una rotonda els vehicles que baixaven de Escaldes, un altre cop cap a Escaldes (gran solució).\nPer la propera arribada de etapa ciclista aconsellaria trobar una data més adequada. Però és clar que si aquest Govern és incapaç de “reconsiderar” la postura respecte al tancament dels 8 diumenges a la tarda, difícilment serà capaç de buscar millors dates per als esdeveniments esportius. Tampoc és que els residents a Andorra estiguem massa interessats per aquests esdeveniments ni per aquestes diades.\nPublicado por crunch en 11:42 No hay comentarios:\nFÒRUM - BROCRÀCIA\nResulta sorprenent que la burocràcia faci que els que ens hem de preocupar per pagar som nosaltres i no l’administració. O sigui que a més de pagar, tenim maldecaps per pagar. I ja ni parlo d’altres temes que no comportin el fet d’un pagament.\nUns quants exemples com a mostra :\nA partir del mes de novembre haurem de recollir nosaltres el full de cotització mensual de la Caixa Andorrana de seguretat Social, ja no ens l’enviaran més (es veu que el correu, ara s’ha de pagar).\nQuant ens sancionen i no estem presents en el moment de la sanció ens hem de desplaçar nosaltres al servei, per exemple de circulació a pagar la sanció. Quant el nunci de torn ens porta un constat de sanció o un avís de impagament, som nosaltres els que hem d’anar al lloc corresponent a pagar.\nHem de sol·licitar nosaltres el número de registre tributari NRT i desplaçar-nos a recollir-lo per a poder complir les nostres obligacions tributàries. Al igual que hem d’acudir a tràmits per qualsevol modificació o per la mateixa declaració dels impostos indirectes.\nPer passar la ITV del nostre vehicle hem de demanar dia i hora, desplaçar-nos, pagar primer i després esperar a que ens atenguin.\nQuant entri en vigor la imposició directa haurem de dur cada tres mesos la nostra declaració a la administració tributària, al igual que hem de entregar les nostres comptabilitats, un altre desplaçament anyal. Amb les declaracions de IVA, passarà el mateix...\nSort encara que alguns pagaments ja es troben domiciliats, sinó ens tornaríem bojos o no disposaríem de temps per a fer res més que anar a pagar. (Per exemple : el foc i lloc, les taxes d’activitat comercial, de vehicles, etc ...).\nDe moment no es poden fer molts d’aquests tràmits en format electrònic o per Internet, sinó que ens hem de personar a cada lloc determinat. Si a Espanya, per posar un exemple, funcionés de la mateixa manera, les cues per pagar impostos serien interminables (comparables a les de estrangeria, per sol·licitar un document).\nQue passaria si les empreses normals i corrents, que no siguin de la administració esperessin a que els seus clients vinguin a pagar les factures ? Doncs que pràcticament ningú les cobraria.\nPenso que ja que som nosaltres els que hem de pagar i ells els que han de cobrar, alguna feina hi podrien posar de la seva part. O no ?\nPublicado por crunch en 21:10 No hay comentarios:\nLA MÚTUA I NATURLÀNDIA\nEn principi tenia intencions de comprar alguna acció de Naturlàndia, no perquè cregui en el projecte, que serà un fracàs estrepitós i aleshores els responsables d’aquest desgavell estaran tranquil•lament a casa seva. Més que res pretenia comprar accions per assistir a les assemblees i poder fer una mica la punyeta, a banda d’assabentar-me d’algunes coses.\nA 35 euros tampoc era massa pèrdua econòmica, però vaig desistir al saber que les accions anaven en packs de 10, i 350 euros no els volia tirar a la brossa. Ara la mútua elèctrica de Sant Julià de Lòria resulta que les ha comprat per mi, amb els diners que no es guanyen en tot un any, que segurament no es tenen en efectiu (no he rebut encara el balanç) i que són de tots els accionistes de la Mútua.\nSegurament no podré assistir a cap assemblea ni a cap reunió de Naturlàndia ja que no formo part de la banda de UL que remena els trastes a la Mútua elèctrica, al Comú i a tot el que es belluga per la parròquia laurediana. No em podré queixar tampoc, ja que no vaig assistir a l’assemblea ordinària de la Mútua el dia que es va decidir la compra de les 11.000 accions de Naturlàndia. Allà era on havia de queixar-me, a pesar que aquestes assemblees sempre es fan al juliol o a l’agost, aprofitant que tothom es troba de vacances i no hi pot assistir.\nVal a dir que en aquesta assemblea es varen aprovar també els comptes de l’exercici 2009, fora del límit que marca la Llei i que és fins al 30 de juny. Penso per tant que fàcilment es podria demanar la nul•litat de la dita assemblea, encara que dubto molt que s’acceptés i encara dubto molt més que es tirés enrere la compra de les accions.\nDe totes maneres, no m’estaré de dir que trobo del tot inacceptable que una empresa que s’ha de dedicar al subministrament elèctric i al seu manteniment tiri d’aquesta manera els diners, primer en pirateries televisives i ara en parcs temàtics d’animalons. Sobretot tenint en compte les inversions que s’haurien de fer a la xarxa elèctrica, com per exemple soterrant-la i evitar així els talls de llum en dies de vent o tempesta. De pirates passem a ser col•laboradors de Naturlàndia.\nPublicado por crunch en 9:09 No hay comentarios:


Les Armilles intenten calar foc al local polític de Romain Grau - La Clau\nLes Armilles intenten calar foc al local polític de Romain Grau\n300 militants et 80 policies mobilitzats a Perpinyà aquest dissabte al matí\nDissabte, 27 de juliol de 2019. 13:21h\nPermanència del diputat Romain Grau, Perpinyà, dissabte 27 de juliol de 2019 © CRG\nla permanència del diputat LREM Romain Grau, a Perpinyà, ha estat vandalitzada per Armilles grogues, aquest dissabte 27 de juliol al matí.\nUna sorprenent acció de les Armilles grogues ha apuntat el local de feina parlamentària del diputat Romain Grau, aquest dissabte 27 de juliol a Perpinyà. L’espai del candidat a les eleccions municipat del 2020, ubicat al carrer del mercat de l’engròs, ha vist els seus aparadors completament destruïts i s’hi ha intentat calar foc, ja que els activistes han intentat incendiar una cadira. Romain Grau, membre de la República al març (LREM), era present al moment dels esdeveniment, quan uns 30 activistes hi han penetrat, amb intencions manifestament destructores. Un total de 300 armilles grogues s’han aplegat a la capital del Rosselló. Una agència d'assegurances propera i l'agència d'aparcament Indigo situada a la plaça de Catalunya han patit un saqueix del mateix ordre. En aqueix últim lloc, s’ha llançat barralles.\n300 manifestants a la vila\nSegons els primers elements recollits per la policia, vint black blocs s’han barrejat amb els manifestants, un total de 300. Però l’actuació ha cobrar intensitat pels volts de les 12. Un grup de 80 policies i gendarmes van estar presents al centre de la ciutat per fer front a aquesta mobilització.


Bona Pràctica: centres d'interès per trobades d'adolescents - Esplac\nPàgina inicial>Entrades>Bones pràctiques, Comissió GSDD, Sense categoria>Bona Pràctica: centres d’interès per trobades d’adolescents\nBona Pràctica: centres d’interès per trobades d’adolescents\nLes comissions de les trobades d’adolescents i joves del sector Baix Llobregat i del sector Maresme ens expliquen els centres d’interès de les seves trobades.\nLes monitores i monitors sovint trobem dificultats per preparar centres d’interès per als grups d’adolescents i joves dels nostres esplais. No volem caure en la infantilització del grup però, alhora, volem crear centres d’interès divertits, engrescadors, que motivin al grup i, la majoria de vegades, que facin arribar el contingut i valors que, des de l’esplai, volem aproximar als adolescents.\nAixí doncs, crear centres d’interès per adolescents i joves no sembla una tasca fàcil, pel que, des de les comissions preparatòries del sector Maresme i el sector Baix Llobregat ens han volgut compartir els centres d’interès que han realitzat a les seves trobades per a que us puguin servir d’inspiració:\n1) Un centre d’interès totat de contingut, reflexió i valors: “Els anys 80”, centre d’interès de la DeCap del Maresme\nA proposta de les adolescents i joves del sector, els centre d’interès escollit va ser els anys 80. Aquesta dècada, la comparativa amb l’actual i les perspectives de futur serien el fil conductor de tota la trobada. Aproximant als adolescents a una realitat històrica propera, es pretenia apropar-los a una perspectiva històrica recent, podent analitzar com ha canviat la societat en darrers trenta anys i, per tant, com podria canviar la societat en els trenta propers.\nEn arribar a la casa, els adolescents es trobaren una càpsula del temps amb tot d’objectes que els traslladaren a l’època i, les monitores i monitors, disfressats dels anys 80, els feren la presentació del centre d’interès en format de Tele-notícies, on cadascuna de les seccions presentades feia referència a una de les quatre temàtiques a través de les quals s’articularien, també, les formacions que es realitzaren a la tarda: moviments socials, medi ambient, internacionalisme i gènere. La finalitat de les formacions era que, una vegada acabades, a cadascuna d’elles es redactés el guió de cadascuna de les seccions del Tele-notícies del futur, el qual quedaria guardat en una càpsula que es podria obrir d’aquí trenta anys. El futur l’ escrivim cadascun de nosaltres.\n2) Un centre d’interès motivador, divertit, competitiu i cohesionador: “Màfies famigliars”, centre d’interès de la Trobada de joves del Baix Llobregat\nLa presentació del centre d’interès als adolescents es va fer a càrrec de la “Lliga de la Màfia” (les monitores i monitors), la qual explicà que tots els mafiosos i mafioses havien hagut de marxar d’Itàlia ja que, actualment, dues “famíglies” molt potents de la màfia italiana es troben en conflicte. La majoria de mafioses i mafiosos han estat refugiats a Molins de Rei (espai en el que es celebrà la trobada), on haurien de conviure tots junts durant, almenys, un cap de setmana.\nL’objectiu dels adolescents i joves és crear la seva “famíglia”, una família forta i unida que aconsegueixi sobreviure tot el cap de setmana sense ser apropiats per l’altra “famíglia”. A més de viure tot el cap de setmana en una guerra constant (es pot fer volar la imaginació), hi ha un joc transversal que consisteix en un joc de rol. Cadascun dels membres de la “famíglia” té establert un rol, el qual ha de respectar tot el cap de setmana, evitant que l’altra família descobreixin qui és o, del contrari, quedarà absorvit per l’equip oposat per sempre.\nEls rols a repartir són: El Capo, és el que mana sobre tota la resta, tota la família li fa cas; la Mamma, és la mare del capo, la única a qui no li pot dir res, dona amb caràcter, cuida a tothom de la família com si fos el seu fill; la Donna, és la dona del capo, no acaba de saber massa res, s’ensuma coses però mai pregunta; El Figlio 1, és el fill del capo, l’hereu, exitós, li tenen respecte, el Figlio 2, és el fill del Capo, no “és ningú”, odia al figlio 1; el Toppo, és un traïdor, s’infiltra a l’altra famíglia i no ho pot dir; el Fratello 1, ets germà del capo, també tens poder i decideixes; els Siccarios, obeeixen al Capo i fan la feina més bruta.\nAixí doncs, us deixem aquests dos exemples de Centre d’Interès que han estat valorats molt positivament durant les trobades d’adolescents i joves dels sectors, per a que us puguin servir d’inspiració i els pogueu adaptar a la realitat del vostre sector o el grup d’adolescents i joves dels vostres esplais!\nComunicació Esplac2019-11-14T13:15:37+01:003 de juny de 2016|Bones pràctiques, Comissió GSDD, Sense categoria|


El govern espanyol invertirà 72.000 milions de fons europeus en 3 anys - Diari de Girona\nEl govern espanyol invertirà 72.000 milions de fons europeus en 3 anys\nPedro Sánchez anuncia que els PGE del 2021 avançaran ja 27.000 milions dels fons\nacn | madrid 07.10.2020 | 13:28\nEl Pla de Recuperació, Transformació i Resiliència que el president del govern espanyol, Pedro Sánchez, ha presentat aquest dimecres suposarà una injecció a l'economia espanyola de 72.000 milions d'euros dels fons europeus en tres anys. Segons el president espanyol permetran un creixement anual de 2,5 punts del PIB i la creació de "més de 800.000 llocs de treball" entre 2021 i 2023. Per fer-ho possible, l'executiu espanyol "avançarà" ja 27.000 milions d'aquests fons als pressupostos generals de l'Estat per al 2021. El pla s'estructura en quatre grans eixos: la transició ecològica, la dimensió digital, la igualtat de gènere i la cohesió social. Segons Sánchez, destinarà el 37% dels recursos a la inversió verda i el 33% a la transició digital.\nL'acte sota el lema "Espanya puede" ha servit per presentar els eixos d'una "segona gran modernització de l'economia espanyola" que ha estat elaborant durant els últims mesos el seu govern. Són les polítiques principals que segons el president espanyol han de permetre recuperar l'economia espanyola i garantir "un creixement sòlid, durador i inclusiu".\nSánchez ha explicat que les "grans prioritats" del pla seran la transició ecològica, que mobilitzarà el 37% dels recursos, i la transformació digital, amb el 33% del total. També es basarà en la cohesió territorial i social així com la igualtat de gènere, pilars que coincideixen amb les indicacions de la UE, segons ha destacat. Hi haurà deu polítiques tractores dels fons que, segons el president espanyol, incideixen en els sectors amb "major capacitat" de transformació i que "entronquen amb les necessitats" de l'Estat espanyol.\nL'agenda urbana, rural i la lluita contra la despoblació així com el sector agroalimentari concentraran el 16% dels recursos; la inversió en infraestructures i ecosistemes resilients per preservar la biodiversitat el 12%; la transició energètica justa i inclusiva el 9%; la modernització i digitalització de l'administració pública el 5%; la modernització de pimes, indústria i sector turístic el 17%; la ciència i la innovació, entre d'altres, en salut, un 17%; l'educació, el coneixement i l'FP un 18%; la nova economia de cures i polítiques d'ocupació el 6%; l'esport i la cultura l'1,1% i, per últim, els recursos restants per a la modernització del sistema fiscal.\nEntre alguns dels objectius de la mobilització de recursos, Sánchez ha citat el desplegament de la mobilitat elèctrica amb 250.000 nous vehicles elèctrics en els pròxims tres anys per arribar a 5 milions el 2030 i la creació de 100.000 punts de recàrrega. D'altra banda, la creació de 65.000 places d'educació infantil de 0 a 3 anys per contribuir a eliminar les bretxes de gènere així com de 1.460 unitats d'acompanyament d'alumnat vulnerable. També la formació de la ciutadania en competències digitals (entre els objectius, arribar a 2,5 milions de pimes) i facilitar l'accés del 85% de la població al 5G.\nSánchez ha explicat que en matèria educativa crearan 200.000 noves places de Formació Professional en quatre anys i impulsaran una reforma per adaptar l'oferta a les necessitats de qualificació del nou mercat laboral. Es distribuiran 250.000 dispositius de connexió a internet per a alumnat perquè l'usin a les seves llars i la creació d'aules interactives a 19.000 centres educatius. En matèria de dependència, el govern espanyol vol facilitar que en tres anys 870.000 persones dependents accedeixin als serveis de teleassistència.\nSeguiment i coordinació de la implementació\nPer fer seguiment del desenvolupament del pla, el govern espanyol crearà una comissió interministerial presidida pel mateix Sánchez i que comptarà amb la participació dels ministres de les àrees amb més vinculació en els àmbits de transformació. També crearà una unitat de seguiment a la Moncloa. El govern espanyol proposarà que hi hagi retiment de comptes periòdic al Congrés a través de la comissió mixta de la UE, amb presència de diputats i senadors.\nTambé es reactivarà en matèria de "cogovernança" la conferència sectorial de fons europeus amb les CCAA i s'introduirà el tema en els "debats habituals" de les conferències de presidents. Sánchez ha anunciat interlocució "contínua i intensa" amb empreses, treballadors i món acadèmic a través de fòrums i consells sobre diverses àrees. El president espanyol ha destacat que cal "arrossegar inversió privada".\nMenys burocràcia per agilitzar les inversions\nSánchez ha anunciat també que el seu executiu impulsarà reformes legals i administratives perquè l'execució dels fons sigui "transparent i àgil" en els pròxims tres anys. "Eliminarem tots els colls d'ampolla existents" modificant la Llei de contractes i les lleis de l'administració "perquè sovint suposen un obstacle per a l'absorció dels recursos disponibles".\nUnes reformes que es duran a terme "d'acord amb la normativa europea" i que aniran acompanyades de modificacions en els aspectes de gestió. "Aquesta és una reforma històrica llargament demanada que farà que la nostra administració sigui més eficaç, àgil i transparent", ha dit.\nPer això ha demanat a la resta de les administracions "que segueixin aquest camí en els àmbits de la seva competència" perquè "no ens podem permetre que la burocràcia obstaculitzi la recuperació".\nSánchez ha tancat la conferència reclamant suport a l'oposició per dur a terme aquestes inversions i reformes. És "una col·laboració mínima en benefici de l'interès general". En aquest marc ha demanat la "fi" del "bloqueig institucional" perquè "l'antipolítica només serveix per buscar culpables". "El món es troba en una cruïlla decisiva" i "el govern d'Espanya opta per política democràtica i l'acord" per aprofitar aquesta "oportunitat única". "No demano més que el que ofereixo, que és la unitat i l'estabilitat perquè l'economia funcioni", ha sentenciat.\nHa advertit que en aquest "camí de dificultats" no hi ha lloc "per a la deserció ni per a la indiferència", i ha reiterat la seva "confiança absoluta en les capacitats de la societat espanyola" que és "adulta per assumir la disciplina que ens vam imposar per doblegar el virus". "Som una societat oberta als canvis, un tret imprescindible per abordar amb èxit les grans transformacions del país", ha dit.\nUn pla per "als pròxims sis anys" centrat en els tres primers.


Mascaró de proa: de maig 2018\nJosep Vallverdú (Fot. Berger)\nDoncs sí, ho heu llegit bé. El dia 9 de juliol el degà de la nostra literatura per a nois i noies complirà noranta-cinc anys. I encara més: als 95 anys, Vallverdú gaudeix d'una salut de ferro molt envejable i continua escrivint i publicant.\nAutor de més de cent cinquanta obres, la meitat de les quals destinades al públic jove, Vallverdú ha donat mostres evidents d'una fidelitat als lectors i d'un compromís amb la llengua i el país que mereixen un reconeixement sincer de tots plegats, així com un homenatge just i entusiàstic.\nEm temo però que no en sabrem prou, com no en sabem mai prou d'agrair la tasca que han fet tants escriptors i escriptores que han dedicat temps i esforç a estimular els sentiments i les emocions i a satisfer les necessitats lectores de la gent jove de casa nostra.\nEm temo també que les editorials que han publicat llibres de Josep Vallverdú tampoc no es mostraran massa agraïdes des del moment que es dediquen a descatalogar molts dels seus llibres, alguns dels quals esdevinguts ja uns clàssics.\nTampoc no sé si d'aquí a quatre dies tots plegats oblidarem definitivament el seu nom i la mandra o el desinterès ens impedirà de rellegir i recomanar les seves obres davant l'excessiva invasió de novetats que ens aclapara, moltes d'elles ben poc atractives, certament i amb pobres pretensions.\nNo sé tampoc si els pares, els mestres, les escoles són plenament conscients de la importància de difondre els nostres clàssics i del que suposa no sols conèixer-los i saber coses d'ells sinó sobretot llegir-los, saber que hi són i tenir-los ben aprop.\n(Emili Teixidor, Josep Vallverdú, Joaquim Carbó)\nI podria pensar el mateix d'altres autors clàssics com Joaquim Carbó, amb una obra similar, o com l'Emili Teixidor o Sebastià Sorribas, per dir-ne només quatre. Oimés quan dels quatre dos ja no estan amb nosaltres. Autors que van escriure per a nois i noies quan ningú no ho feia perquè eren temps grisos i difícils i escriure en català no era ben vist per "l'autoritat competent".\nNecessitem mostrar-los el nostre agraïment i ells necessiten rebre'l per la seva obra, per les hores i per les pàgines que ens han dedicat a generacions senceres, per la seva complicitat, pel plaer inoblidable que molts lectors han pogut assaborir mentre els llegien.\nNo els oblidem. Som a temps encara de dedicar-los atenció, reconeixement i de fer-los un homenatge sincer i efectiu.\nEl 9 de juliol l'escriptor Josep Vallverdú compleix 95 anys. És un bon moment perquè pugui recollir el que ha sembrat i és un bon moment per mostrar-li el nostre agraïment i el nostre afecte.\n"L'arbre de les il·lusions" de Teresa Clua\nEscriure un conte sobre la mort d'un ser estimat no és gens fàcil. Si la mort ha estat una mort tràgica que ha colpit tota la família, encara és més difícil explicar-la. I si es tracta de la mort d'un adolescent, els sentiments i les emocions desborden les capacitats dels humans per respondre a qualsevol pregunta.\nTeresa Clua ha escrit una història tan difícil com commovedora: explicar la mort d'un fill encara ben jove i transmetre la dosi de sentiments que aquesta mort ha provocat. "L'arbre de les il·lusions" és la història dolorosa però serena que l'autora intenta explicar i explicar-se i que Thaïs Borri Bas ha il·lustrat magistralment. El conte el publica Stonberg.\nEls qui dediquem una part de la nostra activitat a comentar llibres i a recomanar-los a la gent jove no sempre estem prou preparats per recomanar un conte com aquest. La impotència ens aclapara de tal manera que difícilment podem mantenir l'equilibri necessari entre descriure la història, amb el conjunt de valors que l'acompanyen, i recomanar-ne la lectura amb la seva càrrega de dolor i d'emocions.\nEn aquests casos és millor que el comentarista calli i deixi que cada lector es passegi per la història al seu ritme i al ritme de les seves emocions i elabori les seves reaccions lliurement sense cap pressió ni cap condicionant. Pares i mestres farien bé d'acompanyar la lectura d'aquest "Arbre de les il·lusions" per tal d'ajudar a respondre aquells interrogants que un tema com aquest pot generar durant la lectura.\nLa història és preciosa, escrita amb moltíssima sensibilitat i alhora amb una serenor extraordinària. Una serenor dolorosa però lúcida. Tal com la mateixa autora adverteix: "L'arbre de les il·lusions" no és ben bé un conte, és com un poema. Més ben dit, és un conte que vaig anar destil·lant, destil·lant, destil·lant. Quan el vaig escriure jo em sentia un pit roig que havia perdut una cosa molt important: havia perdut l'arbre de les il·lusions.\nL'autora continua dient que aquest arbre no es veu, però hi és. Cadascú en té un dins seu. Està fet de tot el que estimem, de tot el que ens agrada, de tot el que ens fa il·lusió... I amb el protagonisme d'aquest pit-roig arrenca el conte. Un conte que és capaç de deixar en silenci el lector. Certament, un silenci d'aquells que sorgeixen quan una història arriba ben endins. I que als comentaristes ens és molt difícil explicar-ho amb paraules.\nEl 9 de juliol l'escriptor Josep Vallverdú complei...


El servei d’atenció a les víctimes de violència masclista reclama més recursos - Social.cat\nEl servei d’atenció a les víctimes de violència masclista reclama més recursos\nLes treballadores del SARA de Barcelona asseguren que la situació és “crítica” i té un impacte directe a l’hora d’atendre les dones\nDimecres, 14 de juliol de 2021 | 10:45 h\nAlgunes dones han hagut de tornar a les llars d'on havien sortit fugint de la violència | ACN\nLes treballadores del Servei d'Atenció, Recuperació i Acollida (SARA) de Barcelona per a dones que pateixen violència masclista denuncien que la situació del servei és "crítica" i reclamen recursos. En un comunicat, asseguren que les deficiències que pateixen tenen un impacte directe en les dones maltractades, ja que "s'obstaculitza" la seva recuperació.\nAsseguren que, fins i tot, algunes dones han hagut de tornar a les llars d'on havien sortit fugint de la violència. Les treballadores s'han manifestat aquest dimarts a la plaça Sant Miquel i tres de les seves representants han estat rebudes per part del govern municipal. Fonts del consistori expliquen que se'ls ha transmès amb detall el treball que s'està fent per resoldre les seves demandes. En el comunicat difós, les treballadores del SARA creuen que no s'està dotant el servei de les eines personals, econòmiques ni materials per executar-lo.\nEs queixen, entre altres, de la manca de places als recursos residencials, ja que afirmen que actualment les víctimes de violència s'estan allotjant en pensions. També creuen que calen més treballadores: segons exposen, el personal té les agendes saturades i una cita per accedir al SARA pot tenir una espera de fins a un mes i mig, quan l'atenció inicial és "crucial". D'altra banda, també exigeixen més espais per visitar dones i infants ja que l'únic equipament del qual es disposa és "totalment insuficient".\nFonts municipals han indicat que s'ha transmès a les representants de l'assemblea el detall que s'està fent des de l'Ajuntament per resoldre qüestions plantejades, com el personal, l'espai o els circuits d'atenció. "Ens hem emplaçat a seguir en contacte i avançant per la seva resolució", han conclòs les mateixes fonts.


Valls - Turismedia\nValls, Km0 del món casteller · Ciutat d’origen de la calçotada · Capital de cultura i patrimoni\nUs donem la benvinguda i us convidem a conèixer les festes i tradicions; el patrimoni, la cultura, la gastronomia i tots aquells elements que, en el seu conjunt, fan de Valls una ciutat per descobrir. Hi trobareu doncs una àmplia informació de tot el que us ofereix la ciutat; i que posem a la vostra disposició per fer inoblidable la vostra estada.\nValls se sent orgullosa de la seva forta personalitat cultural, de ser el Km0 del món casteller i ciutat d’origen de la calçotada, unes tradicions que la fan una ciutat de referència al nostre país. La plaça del Blat, plaça castellera per excel·lència des d’on sentir com enlloc les emocions i la rivalitat; que sobretot per Sant Joan i Santa Úrsula la fan tan especial, ha estat l’espectadora privilegiada de la història bicentenària dels Xiquets de Valls. Km0 des d’on el fet casteller i els seus valors han crescut per tot el país; convertint-se en imatge de Catalunya al món i Patrimoni Immaterial de la Humanitat per la Unesco.\nA Valls ha nascut també la calçotada, la manifestació gastronòmica centenària més important de Catalunya. La cuina del calçot és tota una festa, un esdeveniment social per compartir i viure amb la família i amics. Cada any, atreu milers de visitants de novembre a abril; en especial durant la multitudinària Gran Festa de la Calçotada de finals de gener.\nValls i les seves festivitats\nPerò del calendari de festes en destaquen moltes altres al llarg de l’any, en especial la Festa Major de Sant Joan. On Valls mostra tot el seu ric patrimoni festiu i popular i acull centenars d’activitats culturals i lúdiques; entre elles els grans concerts que han convertit la festa del solstici d’estiu en la revetlla de Catalunya; que obre les festes majors d’estiu a tot el país. L’altre moment màgic de l’any vallenc és la Fira de Santa Úrsula; amb la diada castellera i amb tot un conjunt d’activitats ple d’actes populars, entre els quals destaquen el Fòrum i la Fira Castells.\nSi encara us falten raons per visitar Valls, tenim moltes més propostes per a vosaltres: al gener no us podeu perdre els espectaculars Tres Tombs de Sant Antoni, amb cavalleries i carruatges recorrent els estrets carrers del Barri Antic.\nLa Setmana Santa vallenca amb la seva característica processó del Divendres Sant, silenciosa i que treu al carrer uns misteris que són autèntiques joies d’art religiós. La mostra de vins amb una gran representació dels cellers de la DO Tarragona; el Firagost, la gran fira i gran festa major del camp català.\nO el Mercat de Nadal, un dels més tradicionals i més concorreguts del país. El calendari no seria complet sinó recordéssim que cada dècada, coincidint amb tots els anys acabats en 1, les Festes Decennals de la Mare de Déu de la Candela, les festes de la llum que durant deu dies d’activitats i celebracions continuades fan de Valls una gran capital cultural, musical i artística.\nRic Patrimoni Cultural\nA Valls podreu visitar també espais emblemàtics i amb un gran valor patrimonial, començant per l’església de Sant Joan, la joia de la ciutat, i el seu campanar, el més alt de Catalunya, des d’on podreu contemplar una vista espectacular de tot el Camp de Tarragona.\nA peu de carrer podreu visitar el Barri Antic, les seves places i carrers, el Call Jueu, les conegudes rajoles vidriades de la Capella del Roser -un mosaic únic del segle XVII en què es representen diferents passatges de la batalla de Lepant- o visitar també el Museu de Valls, amb una de les col·leccions artístiques més completes d’art català de l’últim segle i mig.\nLes propostes són, doncs, molt diverses i per a tothom i es poden completar amb rutes guiades per la ciutat, passejades pel seu centre comercial o pels camins que ressegueixen el paisatge i la natura tan característics de Valls.\nC/ de la Cort, 61\nSegles XIII-XIV. Gòtic. El paborde era la segona dignitat de l'Arquebisbat de Tarragona. Al segle XII, l'arquebisbe va atorgar a aquest càrrec la meitat dels delmes i altres rendes que percebia a Valls i també la jurisdicció d'una part del terme vallenc. L'existència del carrer del Paborde, a prop del barri antic, encara manté el record d'unes terres que van pertànyer a aquest càrrec eclesiàstic.\nCasa al carrer dels Jueus, 10\nSegles XIII - XV. Gòtic. La comunitat jueva vallenca, tal com succeïa en altres municipis, s'establí en un espai concret del nucli urbà, format pel carrer dels Jueus i pel carrer del Call, que es convertí en el barri jueu o call de la vila al llarg dels segles XIII i XIV.\nEspai on es pot veure una mostra representativa de l'obra de l'escultor vallenc. També es pot visitar el taller on executaba les seves obres.\nSegles XVI - XX. A finals del segle XVI, el Comú de Valls va portar a terme la construcció d'un edifici que substituís l'església de Sant Miquel en la funció de Casa de la Vila. Aquest edifici, aixecat a la plaça del Blat, a pocs metres d'aquella antiga església, ha estat la seu de l'Ajuntament de Valls des d'aquell moment.\nAntic hospital de Sant Roc de Masmolets\nSegles XVI - XVIII. Renaixement i barroc. Sant Roc no fou tan sols la seu de l'hospital de la vila fins al 1835, sinó que, a més, l'any 1800 el rector Jaume Cessat hi fundà l'orde de les Germanes de la Caritat i va posar-hi en funcionament la primera escola de nenes de Valls.\nEn el s'ubica un conjunt comercial molt important, amb edificacions amb totes característiques similars. El carrer de la Cort neix en la plaça del Blat i formant una corba suau es dirigeix cap a la plaça del Pati on s'acaba. Molts són els edificis notables que allotja aquest carrer, el més important de Valls: es poden citar la Casa del Frares de Santes Creus, la Capella del Roser i la Sala de Lectura, entre els més remarcables.\nCa Claravalls, Ca la Massona, Casa Mercadé, Ca Moragas, Bosc de Peixets , "Casa de les punxes", Ca Sagarra, Casa Vives, Parc Barrau... No t'ho pots perdre.\nSegle XVI. Gòtic, renaixement. El temple actual va ser aixecat pels mestres de cases barcelonins Bartomeu Roig, pare i fill, entre els anys 1570 i 1581, seguint el model de l'església de Sant Agustí el Vell de Barcelona. Per deixar ben clar que havia estat una obra de la vila, s'hi pintaren i esculpiren nombrosos escuts de Valls.\nSegle XVIII. Barroc. L'any 1721, els antonians van vendre l'antic convent, que estava en ruïnes, i es traslladaren al carrer de la Vilafranca, on aixecaren un nou convent amb la seva església. L'establiment dels antonians en aquell carrer va motivar l'adopció del nom actual: carrer de Sant Antoni.\nSegle XVIII. Barroc. Si bé al segle XVI els franciscans ja disposaven d'una església que s'aixecava a l'extrem dret del convent, aquesta església fou ampliada i reformada, o potser construïda de nova planta, a mitjan segle XVIII.\nLa plaça del Blat va adoptar el nom actual a mitjans del segle XVI, sense modificar el sentit que tenia el nom medieval, per l'existència del Pallol i perquè es tractava d'una de les principals places de mercat de Valls, un ús que es mantingué fins fa pocs anys.\nÉs una piràmide de secció triangular amb representacions de tres castells.\nUna de les principals places de mercat de Valls fou la plaça de l'Oli, on, tal com ens indica el seu nom, en el seu origen es comerciava amb oli, a més d'altres articles de consum.\nL'origen de la plaça del Pati està lligat al de la mateixa ciutat. Rep aquest nom pel fet d'haver estat el pati d'armes del Castell de l'Arquebisbe, construït en els moments inicials de la fundació de Valls.\nRefugi antiaeri - Espai de memòria\nEl Refugi antiaeri de Valls és un refugi antiaeri construït a Valls (Alt Camp) durant la Guerra Civil Espanyola (1936-1939) sota la plaça del Blat. Té una fondària de 8 m, amb passadissos d'1,5 m d'amplada i 1,80 m d'alçada, construïts amb formigó i volta de rajola.\nAquest refugi, que es trobava ple de runa, va poder ser recuperat com a itinerari de visita gràcies a la iniciativa de la secció d'espeleologia de l'Associació d'alumnes i exalumnes de l'Escola del Treball, els quals es van proposar estudiar la topografia de Valls, les antigues mines d'aigua que proveïen la ciutat i els refugis antiaeris.\nHi ha una escriptura de 1366 que demostra l'existència d'una primera capella. El 1367 es va acordar la construcció d'una altra capella, posant la imatge damunt la soca del lledoner on, segons la tradició, s'havia aparegut. La Universitat de Valls va demanar el 1396 que el Sant Pare declarés Priorat l'església, sota els auspicis dels Canonges de Sant Agustí. Des del 1586 se'n van fer càrrec els frares Caputxins, els quals van inaugurar la nova capella (tercera) el 1725. Aquesta ordre va romandre a l'església del Lledó fins a 1835, en què van marxar degut a la Llei de Desamortització de Mendizábal. L'església va continuar essent santuari fins aproximadament l'any 1970, quan es convertí en parròquia.\nTocs de consciència\nBisbe Palau, 18, Valls\nHebodietètica Antic Tot NatureMás información\nEl mercat al carrer a Valls és tan antic com la seva pròpia història. Una bona prova són els noms\nCercavila de carros i cavalleries. Festa tradicional d'interès nacional. (El diumenge anterior al 17 de gener, sant Antoni)\nEXPOSICIÓ I CONCURS INTERNACIONAL D'AUS DE RAÇA\n(A mitjan gener)\n(El darrer diumenge de gener)\nFesta major d'hivern. Cada any, el 2 de febrer i, tots els anys acabats en 1, Valls celebra les Festes Decennals de la Mare de Déu de la Candela, Festa Patrimonial d'Interès Nacional\nLA MOSTRA DE VINS DE LA DO TARRAGONA\nValls va de vins. (Al maig)\nUna de les més antigues del país. (Diumenge variable al maig o juny)\nDIADA CASTELLERA. Inici tradicional de la temporada de castells. (Al juny)\nLA FIRA AGRÍCOLA FIRAGOST\nLa festa major del camp català. DIADA CASTELLERA. (El primer dimarts i dimecres d'agost)\nDIADA CASTELLERA. (El 10 de setembre)\nLA FIRA DE SANTA ÚRSULA AMB EL FÒRUM CASTELLER I LA FIRACASTELLS\nLA MARE DE LES DIADES CASTELLERES. (Setmana del diumenge posterior al 21 d'octubre)\nEXPOSICIÓ NACIONAL i INTERNACIONAL CANINA\nLA JORNADA GASTRONÒMICA DEL CALÇOT DE VALLS\nArrencada del primer calçot - Inici de la temporada. (Al novembre)\nEL MERCAT DE NADAL MÉS TRADICIONAL\n(El dissabte abans de Nadal)\nHistòria bíblica i local. (Al desembre, entre Sant Esteve i Cap d'any)\n(Al desembre i al gener, representacions de Sant Esteve al Dia de Reis)\nELS MERCATS SETMANALS VALLENCS. DES DEL SEGLE XIII\n(Tots els dimecres i dissabtes al matí)


Ontinyent arranca el seu autocine amb el clàssic "Grease" al pàrquing adjacent al col·legi Martínez Valls | Valencia Extra\nLa projecció de “Grease”, un dels majors clàssics de la història del cinema musical, servirà aquest divendres 10 de juliol per arrancar la programació del nou autocine d’Ontinyent al pàrquing adjacent al col·legi Martínez Valls, organitzada per l’Ajuntament, l’Associació Veïnal del barri de Sant Josep i el Cine Club Utiye.\nSegons explicava el regidor de Cultura, Àlex Borrell, l’autocine, inclòs a la programació de “Cultura de Barri”, substitueix el “Cinema a la Fresca” que s’havia oferit en estiu a la pista coberta del CEIP Vicent Gironés, “de manera que la ciutadania puga seguir gaudint del cinema en condicions de seguretat, davant la situació que estem vivint amb la Covid-19”, assenyalava. En concret, s’han previst inicialment 4 sessions per als divendres 10, 17, 24 i 31 de juliol, sempre a les 22:00 hores, tot i que els vehicles han d’acudir a les 21:30 per tal d’organitzar la seua col·locació. Després de “Grease”, les següents projeccions previstes són les d'”Indiana Jones en cerca de l’Arca Perduda”, “Avatar”, i “Mad Max Fury Road”.\nA l’autocine es comptarà amb una pantalla de 7 metres d’alt per 5 d’ample, a una alçada de 3 metres, enfront de la qual hi haurà espai per a 128 cotxes, repartits amb la separació necessària entre ells. El so de la pel·lícula arribarà a través dels receptors de ràdio dels vehicles o dispositius que es porten dins d’ells. L’accés i eixida al recinte es farà per llocs diferenciats, sota la supervisió de la Policia Local. Les entrades es vendran a l’accés del mateix autocine per part de l’Associació Veïnal del barri, prenent les corresponents mesures de seguretat, al preu de 5 euros per vehicle, independentment de la xifra d’ocupants.


Les cies El Eje i El Martell seleccionades per formar part d'El Cicló | Teatralnet\nInici Notícies Les cies El Eje i El Martell seleccionades per formar part d’El...\nLes cies El Eje i El Martell seleccionades per formar part d’El Cicló\nEl Tantarantana comunica que les dues companyies seleccionades per a formar part del Cicle de Companyies Independents en Residència EL CICLÓ, durant el període 2017 – 2020 són les companyies El Eje i Cia El Martell.\nAquestes dues companyies han estat escollides d’entre una veintena de propostes valorades pel comité de selecció. Durant la propera temporada, Cia Martell i El Eje acompanyaran a Cia Casa Real, Col·lectiu La Santa i Obskené dins la quarta edició d’EL CICLÓ.\nEL CICLÓ és un projecte impulsat pel Tantarantana des del 2014 amb la voluntat de donar suport a col·lectius teatrals actius i emergents que treballen de forma independent i autogestionada. Durant tres anys s’ofereix a cada una de les cinc companyies residents un espai d’assaig i l’acompanyament artístic i tècnic necessaris per crear, produir, comunicar i difondre un espectacle cada any, que s’exhibirà dintre de la programació estable del teatre.\nLes companyies seleccionades compten amb espais d’assaig, producció executiva, acompanyament artístic i tècnic, suport econòmic a la producció i recolzament per poder portar de gira els seus espectacles. També treballen en residència per desenvolupar i presentar espectacles de nova creació units per la recerca de noves maneres d’expressar la contemporaneïtat i de relacionar-se amb el públic abans, durant i després de l’espectacle.\nL’objectiu d’EL CICLÓ és afavorir el procés de recerca, investigació i creació de cinc companyies i així contribuir a consolidar el seu procés de professionalització facilitant el contacte amb les xarxes de difusió i exhibició del sector teatral. També ofereix un espai de formació i de diàleg entre les cinc companyies, les companyies i la sala, i les companyies i el públic, per tal d’adquirir i consolidar durant els tres anys de residència les eines que faran servir posteriorment per assolir nous objectius en la seva trajectòria professional.\nArticle anteriorEls ‘Cants i danses del Llibre Vermell de Montserrat’ s’obren al públic\nArticle següentDimitris Papaioannou parla de la grandesa de la vida a The Great Tamer\nEl Sismògraf d’Olot recolza els joves nascuts als 90 i la...\n‘Enganyats’, a Microteatre


venda de casa a Roses, Alt Empordà Id:0104991\nVenda de casa a Roses, Alt Empordà\n380.000 €\t(impostos i despeses no incloses)\nCasa , amb 183 m² construïts, 153 m² útils, 196 m² metres de parcel·la, 4 dormitoris, 1 banys, 1 lavabos, 1 garatge/s, seminou, 2 armaris, 1 terrasses, 60 m² de terrassa, traster, aire condicionat fred / calor, balcó\nCasa a Roses en lloc residencial, es distribueix en tres plantes.\nA la part baixa, rebedor, lavabo, ampli saló-menjador amb accés directe a la terrassa de 60m2 amb barbacoa, cuina individual, i accés a 2n planta on hi trobem 4 habitacions, 2 de matrimoni i 2 individuals, bany complet amb banyera d#39hidromassatge . Garatge en semisoterrani per a 2 cotxes i safareig. Els acabats són moderns amb gres, tancaments d#39alumini, tancaments de seguretat, aire condicionat, calefacció de gas.\n196 m2 metres de parcel·la\nVisites a aquest immoble: 653


Mossèn Pau Caldés, un home de pau\nJosep Poca 27-12-2015 19:44 Lectures 2528\nMossèn Pau Caldés al centre de la imatge. Eix\nDos dies abans de complir els 99 anys, ens ha deixat “mossèn Pau”, el rector del Vendrell allà pels anys seixanta. Per haver compartit amb ell la tasca pastoral d’aquell període em sento amb el deure de fer un repàs del seu pas per la nostra vila.\nQuan jo vaig fer cap al Vendrell, ell hi portava no pas gaire temps. Jo venia de “vicari” del “rector”, mossèn Pau. M’havien dit que era un mossèn “conservador, tradicional”, amb qui no em seria fàcil combregar amb els seus mètodes i la seva labor pastoral. Que partiríem peres en quatre dies, atès el meu compromís amb una visió de l’Església molt més oberta, d’acord amb l’aggiornamento que havia predicat i promogut el papa Joan XXIII, al qual el Concili Vaticà II anava donant forma i contingut.\nRes més allunyat de la realitat. Des de l’inici vaig descobrir en ell un home sa, senzill, proper, acollidor, obert a tot compromís de l’Església amb els autèntics valors de l’Evangeli i amb la voluntat de donar veu als fidels tant en la prèdica com en l’administració dels afers parroquials.\nPer aquest motiu, creà el “consell parroquial”, amb el desig de fer compartir als creients la tasca d’evangelització i trobar la manera d’implicar els fidels en l’organització de la parròquia. No es tractava, doncs, que continuessin els fidels “passant la safata”, portant el tàlem i les atxes en les processons, netejant les tovalles i posant flors als altars, sinó que va voler que fossin col·laboradors actius en la tasca parroquial. Els sermons ja no serien l’exposició del pensament del rector o del vicari, sinó el compendi de les aportacions de tots els membres de la Junta Parroquial. També la catequesi era fruit d’un pensament compartit en la interpretació dels valors evangèlics. La responsabilitat en l’administració dels afers econòmics passava també a les seves mans. I eren consultats per saber com calia dur a terme la celebració dels sagraments (batejos, primeres comunions, casaments, enterraments, etc.) perquè no fossin “actes socials”, sinó que esdevinguessin signes de fe i que fossin, a la vegada, igualitaris per a tots. I així s’introduírem un llarg etcètera de canvis més d’acord amb les directrius del Concili.\nTota aquesta labor no fou sempre ben compresa per les persones, fins llavors, més properes a la sagristia o més addictes a un nacionalcatolicisme, conseqüència de la guerra civil. Un exemple significatiu fou que l’anada a Prada a homenatjar Pau Casals en el seu vuitantè aniversari no fou gens compresa per les forces que governaven el nostre municipi. Mossèn Pau, però, en va posar sempre i en tot moment al costat del poble vendrellenc.\nHome d’esperit juvenil i jovial, va ser el promotor de les Colònies d’Estiu de Valldosera, on era capaç de compartir els jocs de la quitxalla com un més d’entre ells.\nMolts altres facetes podria destacar del tarannà de mossèn Pau. Valguin, però, aquestes com una mostra del seu esperit obert, acollidor i joiós que l’ha caracteritzat fins al final dels seus dies.\nQuan deixà el Vendrell, va retornar a la seva estimada parròquia de Sant Miquel del Port de la Barceloneta, en la qual ha estat col·laborant fins fa uns pocs mesos, en què, a causa de la seva avançada edat, fou traslladat a una Residència Sacerdotal.\nDescansi, doncs, en pau, mossèn Pau, home de pau. Prou s’ho ha merescut. I nosaltres en podem conservar un record reconfortant i agraït.


La Guàrdia Urbana de Lleida va detenir dimarts a la nit al Barri Antic de la capital del Segrià un jove de 18 anys que tenia en vigor una ordre de recerca i detenció de la policia judicial de Barbastre per un delicte d’homicidi. Els fets van tenir lloc cap a les 23.45 hores al carrer Tallada, a l’altura del carrer Cavallers.\nEls agents van comprovar que a l’individu, M.G.S., de divuit anys, de nacionalitat espanyola i veí de Lleida, li constava en vigor un requeriment de la policia judicial de la Guàrdia Civil de Barbastre. El buscaven per un delicte d’homicidi, segons ha pogut saber aquest diari. Es tracta d’un cas que està en investigació i del qual no han transcendit més detalls. El jove va ser traslladat a la comissaria dels Mossos d’Esquadra, on estava previst que el traslladessin a la localitat de Barbastre per ser posat a disposició judicial.\nPer una altra banda, la Guàrdia Urbana també el va denunciar a ell i a un company, de 26 anys, per incompliment del confinament nocturn, ja que passaven de les 22.00 hores de la nit i no van poder justificar el motiu pel qual es trobaven al carrer.


Justificació i autoria | jocdetrons2eso\nJoc de Trons per 2n d'ESO: justificació i autoria\nEl projecte Joc de Trons és un intent d'aplicar els principis de la gamificació en un context educatiu.\nAixò vol dir que el que es persegueix és la utilització de mecàniques pròpies del món dels jocs en entorns que, inicialment, no són lúdics. És a dir, pretenem produir una experiència gratificant emprant elements dels jocs: rànkings, medalles, punts d'experiència, mapes...\nL'objectiu d'aquesta pràctica és potenciar la motivació, la concentració, l'esforç, la fidelització i altres valors positius presents en els jocs. La idea fonamental és la de despertar l'interès dels alumnes per l'aprenentatge de les Ciències Socials.\nObjectius de les Ciències Socials a 2n d'ESO que treballarem aquest trimestre:\nIdentificar, localitzar i analitzar, a diferents escales espacials i temporals, els elements bàsics que caracteritzen el medi natural, social i cultural.\nIdentificar i localitzar en el temps i en l’espai els processos i esdeveniments rellevants de la història del món, posant èmfasi en Europa, Espanya i Catalunya.\nExpressar i comunicar els continguts de la matèria de forma personal i creativa, seleccionant i interpretant dades i informacions expressades per mitjà de llenguatges diversos (lingüístics, numèrics, gràfics, multimèdia i audiovisuals).\nUtilitzar de manera responsable i creativa les TIC i altres mitjans d’informació i comunicació com a eines per obtenir i processar informació diversa.\nIdentificar les causes d’alguns conflictes al llarg de la història i en l’actualitat, valorant la necessitat de trobar solucions dialogades als problemes.\nL'avaluació és formativa i continuada i com a sistemes d'avaluació s'han triat l'observació directa, la correcció de tasques individuals i col·lectives, proves escrites i orals i el diàleg amb l'alumnat. La nota de l'alumne vindrà determinada per la posició que ocupi a la taula de classificació.\nEn un sentit més clàssic d'avaluació, observant el repartiment de punts d'experiència podem simplificar l'avaluació de la següent forma: 50% de la nota determinada per les proves escrites i orals + 50% de la nota determinada per les activitats, dossier i comportament a l'aula.\nLa Mà del Rei: el responsable del projecte\nEl meu nom és Ignacio Maté Puig (@natxo1d10)\nSóc llicenciat en Història per la Universitat de València en 2007 i professor de Ciències Socials a Catalunya des de 2009.\nDes de fa anys empro els jocs de rol i de taula en les meves classes per treballar habilitats i competències i aconseguir una experiència significativa pels meus alumnes.\nHe compartit les meves experiències docents en diversos encontres i podeu seguir-les al meu blog: 1d10 en la mochila.\nZaplet Kolo - Dudeldrum\nTotes les imatges són emprades amb finalitat didàctica i no comercial. Han estat triades mitjançant les opcions de recerca dels cercadors com etiquetades "per a la reutilització no comercial". Les imatges són obra o propietat de Freepiks, Ignacio Maté Puig, Mark Turner Images, raph04art, Charles E. Butler.


CatalunyaPolíticaPortadaZPortada IzquierdaZResto 2 January, 2017 CatDialeg.cat 0\nInici » Historic » Colau i Carmena: les diferències del mateix (2)\nColau i Carmena. Carmena i Colau. Són les alcaldesses de les principals ciutats espanyoles. El vessant social i activista de Colau i jurista de Carmena les van portar al capdavant dels seus respectius governs, prometent fer una forma de política més horitzontal. Ja som el 2017, i això vol dir que ja es pot fer anàlisi de la seva tasca durant el 2016. Fa uns dies comparàvem les polítiques que han dut a terme les dues alcaldesses, visualitzant les seves semblances.\nDes de les remunicipalitzacions, passant per la mobilitat, la lluita pel lloguer social, la lluita contra el sensellarisme o la ideologia de gènere, entre d’altres.\nAjuntament de Barcelona, una gestió del relat\nUna característica comuna en gairebé totes aquestes polítiques és que l’Ajuntament de Barcelona bàsicament fa una gestió del relat, més que no pas una gestió d’obres. Es podria traduir com una política sense economia. Això significa que en gairebé totes les variables, el que fa el consistori és una política que no presenta cap singularitat pròpia en relació a una transformació de la base i de la funció econòmica de Barcelona. Un exemple seria el Mobile World Congress.\nAbans de governar, Colau sostenia que el MWC i tots els esdeveniments de grans empreses no revertien en la ciutat, i van prometre suprimir aquests actes de l’agenda municipal. Però un cop al poder, a l’hora d’operar BComú no ha estat capaç de fer una transformació i de plantejar un model diferent. El resultat? El MWC es continuarà celebrant a Barcelona, i amb molt d’orgull. Aquest exemple es podria aplicar en gairebé tots els ordres econòmics.\nPolítiques sense economia\nUn ajuntament que fa polítiques sense economia s’acaba convertint en un ajuntament que es veu obligat a marcar la seva posició ideològica operant sobre realitats en les quals no hi hauria d’haver un prejudici ideològic (com és el cas del tramvia, de la circulació de cotxes per Barcelona…). El problema hauria de ser contemplat bàsicament en termes objectius, però des del consistori es veuen amb la necessitat d’actuar d’aquesta manera ideològica, bàsicament perquè han decidit comportar-se com una ONG.\nI això és així perquè no tenen definida la seva política de base econòmica per la ciutat, com tampoc tenen definida una política urbanística d’element concreta. Un clar exemple és l’intent de superilla al Poblenou, que ha acabat resultant un fracàs. Una idea però, que recordem que va ser idea de Xavier Trias, malgrat que si la seva realització ha resultat deficient, ha estat per culpa del govern de Colau.\nIdeologia per sobre dels fets\nUna característica comuna de les dues alcaldesses és que tenen una visió molt ideològica dels problemes de la ciutat. El cotxe, el tramvia, les persones sense pisos, el lloguer social… són plantejaments molt ideològics. Però a més, no responen a un problema nou. Que Colau presenti aquestes ‘solucions’, no significa que no es fessin actuacions a la fase de governs anteriors. Evidentment hi havia una política sobre la gent sense llar, i evidentment, aquesta era insuficient. Ara caldrà veure si aquesta que proposa Colau és suficient o no. La qüestió és que Colau situa aquest tema en el centre del relat, i en l’anterior govern municipal, segurament, aquestes qüestions es trobaven englobades dins de les polítiques socials. Però la gran diferència és només de discurs, i el que proposa Colau no té per què acabar transformant-se en realitat.\nL’estratègia consisteix a agafar la dimensió de les polítiques socials i posar-les en primer pla. Això significa invertir-hi més diners. Però quants diners més s’hi inverteixen? Si no s’hi posen molts més diners, no hi haurà un canvi qualitatiu, i per tant, les polítiques continuaran essent les mateixes que les de governs anteriors, però amb més diners. Però el govern de Colau no té una política ben definida que sigui una alternativa a l’actual. Dir ‘no’ al MWC no és definir una política sobre els grans esdeveniments de Barcelona. Dir ‘no’ a la reforma laboral, no és una política laboral.\nAda Colau165 Ajuntament de Barcelona132 catdialeg1747 Mobile World Congress3


La Generalitat Valenciana anuncia un paquet de mesures sanitàries on destaca la inversió de 874 milions per a reformar i millorar els hospitals i centres sanitaris\nEl president de la Generalitat Valenciana, Ximo Puig, ha presentat hui un ampli paquet de mesures relatives a la lluita contra la pandèmia. L’anunci del pròxim pla sociosanitari ha tingut lloc durant el Debat de Política General, l’acte que inicia el curs parlamentari autonòmic.\nEntre les mesures més destacades és la paga extra que cobraran els treballadors sanitaris i sociosanitaris de les residències públiques. El cap del Consell ha assegurat que és una manera de reconèixer el seu “sobreesforç”.\nPerò els empleats de les residències no seran els únics beneficiaris de la paga extra. Puig també ha anunciat que abans de finalitzar l’any hi haurà una paga addicional a tots els treballadors dels centres sanitaris valencians.\nA més, la Generalitat prorrogarà sis mesos més tots els contractes realitzats durant la pandèmia. L’objectiu és reforçar les plantilles sanitàries de la Comunitat Valenciana davant la segona ona del coronavirus. En aquest aspecte, també hi haurà més consultes obertes a les vesprades en els centres de salut gràcies a un programa d’autoconcierto en atenció primària. Als sanitaris que accedisquen a fer hores extres i doblegar torns per a cobrir la vesprada se’ls atorgarà una gratificació econòmica.\nUna altra de les grans novetats ha sigut l’anunci d’una inversió de 874 milions en hospitals i centres sanitaris. Aquest pla de construcció i reforma cercarà garantir “les noves necessitats assistencials”. “Si els centres de salut són la porta d’entrada, aqueixa porta ha de ser sòlida, robusta, segura”, ha declarat Puig. Per això, ha assenyalat que ara és “el moment d’una ambiciosa ampliació i reforma dels edificis” alhora que es modernitzen “els equipaments”.\nAPOSTEN PER UNA UNITAT D’EMERGÈNCIES PER A CATÀSTROFES\nUna altra de les novetats és la creació de la Unitat Valenciana d’Emergències (UVE). Aquesta tindrà capacitat per a intervenir davant qualsevol situació de catàstrofe en la Comunitat com a gotes fredes o altres fenòmens.\nLa UVE estarà dotada d’un miler d’efectius especialistes en incendis forestals, inundacions o emergències de diversa índole. L’objectiu és millorar la capacitat de reacció i protegir a la ciutadania.


Bones partides esta jornada en l’Autonòmic de Frontó - Diari Valencià\nPortada » Esports » Bones partides esta jornada en l’Autonòmic de Frontó\nEl campionat Autonòmic de Frontó per parelles, que patrocina de manera habitual la Diputació de València, anuncia per a aquest cap de setmana dues partides que poden ser trepidants, en la seua màxima categoria.\nPer una banda, el líder invicte, l’equip de Massalfassar amb Moro i Alejandro rebrà a casa al sempre perillós equip de La Pobla de Vallbona, en aquest cas, amb Pasqual i Zarzo. L’altra partida d’aquesta categoria és la que enfrontarà a Cheste, al frontó de La Foia de Bunyol, a Adrián de Museros i Carlos, equip local, a la formació de Quart de Poblet, amb Adrián de Quart i Arcusa II.\nLa veritat és que difícilment és poden veure partides tan, a priori, igualades com aquestes que es programen per a esta setena jornada. De moment, l’equip de Massalfassar és el líder amb 15 punts, és segon l’equip de Quart de Poblet amb 6 punts, empatat amb els de Museros. Amb 5 punts apareix l’equip de Cheste mentre que tanca la classificació l’equip del Racó de La Pilota de La Pobla de Vallbona amb 4 punts.\nLa segona categoria està dominada per Faura, al grup A, Universitat d’Alacant A i Petrer empaten al capdavant del grup B amb 13 punts i al grup C és l’Almussafes A l’equip a batre amb, de moment, 12 punts.\nVistabella i Castelló, amb 12 punts, empaten al front de la classificació del grup A de la tercera categoria, mentre que l’equip de Tamborí A, amb 10 punts, mana al grup B d’aquesta categoria.\nDiputació de València Frontó Província de València\nAl voltant de 50 investigadors es beneficiaran del Pla d’atracció i conservació de talent ‘GenT’


L'Ajuntament aconsegueix un nou taller d'ocupació, T'Avalem Vinaròs InnovaWeb | Castelló Extra\nL’Ajuntament de Vinaròs, a través de l‘Agència de Desenvolupament Local, ha aconseguit un nou programa d’ocupació i formació anomenat T’Avalem Vinaròs InnovaWeb subvencionat per la Generalitat Valenciana i el Fons Social Europeu. En total el Consistori rebrà una ajuda de 241.000€ que permetrà la contractació de 10 alumnes-treballadors, una persona per a realitzar les funcions de direcció i un docent per impartir l’especialitat formativa. En tots els casos les incorporacions seran a jornada completa per un període de 12 mesos.\nLa regidora d’Ocupació, Maria Cano, ha destacat que “es tracta d’un taller diferent dels que s’han impartit fins ara, on l’alumnat rebrà formació teòrica i pràctica en l’especialitat de Confecció i Publicació de pàgines web”. Segons afegia aquest sector té una alta demanda per part de les empreses, per tant un cop finalitzada la formació els alumnes tindran una elevada possibilitat d’incorporar-se en el mercat laboral.\n• Tenir el títol de graduat en educació secundària.\n• Tenir un certificat de professionalitat de nivell 2.\n• Tenir un certificat de professionalitat de nivell 1 de la mateixa família i àrea professional que el certificat al qual es vol accedir.\n• Complir el requisit acadèmic d’accés als cicles formatius de grau mitjà o bé haver superat les proves d’accés corresponents regulades per les administracions educatives.\n• Tenir superada la prova d’accés a la universitat per a més grans de 25 anys i/o de 45 anys.\n• Tenir el certificat de competències clau necessari per a accedir als certificats de professionalitat de nivell 2, a través de les proves d’avaluació convocades per LABORA.\nD’altra banda, les persones interessades a participar com a personal directiu i docent, han de presentar la sol·licitud i la documentació requerida en el termini de 5 dies hàbils des de la publicació de l’Anunci en el taulell d’anuncis electrònic de l’Ajuntament de Vinaròs. Termini obert del 3 al 9 de novembre, ambdós inclosos.\nPer a finalitzar, la regidora Cano assenyalava que l’Ajuntament de Vinaròs ha rebut prop de 800.000€ procedents de la Generalitat Valenciana i Fons Europeus per a dur a terme programes de Formació i Ocupació al llarg d’aquest any, que ha permés beneficiar de manera directa un total de 30 persones en situació d’atur.


Consells per una alimentació saludable – Vilassar Hoquei\nConsells per una alimentació saludable\nConsells alimentaris pel confinament dels esportistes del club, perparat per la nostra estudinat d’ultim curs del grau de nutició humana i dietètica, l’Aina Llenas.\ndescarrega aquí en format pdf.\nÉs evident el problema actual que està en boca de tots. No cal dir que tots tenim molt dubtes de com afectarà les nostres vides, i entre tot, ens preguntem quan podrem tornar a jugar a hoquei. Tots sabem les ganes que tenim de tornar a agafar l’estic, fer rodar els patins o tornar a posar-nos sota els tres pals per saber el desenllaç d’aquesta temporada. Però hem de ser conscients que ara toca quedar-nos a casa, per contribuir a frenar l’avenç d’aquest virus. Ningú sap quan duraran aquestes mesures, però per això és un moment perfecte per millorar la nostra salut.\nMenjar saludable és especialment important per mantenir el nostre sistema immunitari en les millors condicions i a més, seguir una rutina d’exercici físic també ajudarà a mantenir la nostra massa muscular i forma física global.\nÉs per això que us animo a seguir aquests passos per mantenir una bona alimentació mentre estem a casa, d’aquesta manera podrem tornar a rodar més forts que mai.\nCal destacar que no existeixen aliments curatius ni màgics, però seguir unes pautes en el nostre dia a dia contribuirà a millorar el nostre estat de salut:\nÉs important parar atenció a la seguretat alimentària mentre preparem el menjar a casa:\nAbans de preparar el menjar, important rentar-se les mans amb sabó, sense oblidar cap racó.\nTambé cal rentar-se les mans després d’haver anat a comprar, tocar-nos la cara, tossir, esternudar, haver-nos mocat o haver fet servir el lavabo.\nDesinfectar taulells i altres superfícies que farem servir per cuinar, també pot servir com a protecció per tu i per la resta de la família.\nAbans d’anar a comprar:\nPlanifica els àpats:\nvisualitza i prepara mentalment els esmorzars, dinars i sopars. Pensa diferents receptes casolanes que vulguis provar, com a mínim de 5 dies per endavant. Què necessitaré? Com ho prepararé? Quant trigaré a fer aquest plat? Això els agrada a tota la família?\nTambé s’ha de tenir en consideració que treballar des de casa no vol dir tenir més temps per cuinar, així que hem de comprar els aliments justos per no malbaratar-los. Seguint una planificació setmanal dels àpats, reduirem els viatges al supermercat o mercat i per tant el contacte amb altres persones.\nUna altra idea és incloure els infants a la planificació dels àpats, animant-los a donar idees de plats saludables i que agradin a tota la família. També se’ls pot demanar que facin una llista del que hi ha la nevera o que us ajudin a contar-ho.\nInvolucrar els nens a les preparacions dels àpats, sempre adients per la seva edat.\nEls que són més grans, intentar animar-los perquè proposin idees i deixar-los fer a la cuina.\nAmb els més petits podem introduir les mates a la cuina: mesurar cullerades i tasses, comptar els ingredients, comptar el temps que trigareu en fer el plat…\nTambé és important animar-los en les diferents preparacions que pot tenir un plat, perquè comencin a descobrir la ciència que hi ha darrere: que li passa a l’ou quan es cou? Que passa si barregem aquests ingredients? Quan triga a bullir l’aigua?\nUn cop acabat l’àpat, involucrar-los a recollir la taula, netejar la cuina i ordenar-la.\nEns posem a l’acció!\nUn dels punts que fa que estiguem més o menys forts i sans, és el que mengem i per tant el que el nostre organisme absorbeix.\nAugmentar el consum de fruites i hortalisses, riques en antioxidants i vitamines, que ens ajudarà a reforçar el nostre sistema immunitari i l’estat en general.\nCom per exemple els cítrics, kiwis, pebrots, fruites del bosc, maduixes, bròquil, que tenen un alt contingut en vitamina C o marisc, llet, formatge, llegums o llavors que tenen un alt contingut en Zinc. (1)\nCal intentar que als àpats principals mínim consumir una ració de verdures, crues i cuites, i afegir una ració de fruita. Com més varietat de fruites i verdures millor!\nAugmentar el consum de llegums i fruita seca, ajudaran a aportar fibra i així millorar la sensació de sacietat i el trànsit intestinal (juntament amb les fruites i hortalisses).\nLa sensació de plenitud és important en aquests dies que hem de gestionar una sèrie d’emocions (preocupació, incertesa, avorriment…), sovint les intentem minimitzar a través de l’alimentació, dirigint les nostres eleccions cap a productes dolços o insans. Per això és important tenir aquesta sensació de plenitud i saber diferenciar quan la sensació de gana és emocional o bé fisiològica.\nEn el cas que vulguem picar entre hores, escollir aliments que ens ajudin a complementar l’alimentació saludable: com fruits secs, peces de fruita, iogurt amb fruita, torrades amb hummus o guacamole, bastonets de verdures, fruites dessecades, tomàquets cherry, làctics fermentats… imaginació al poder!\nCanviar les begudes ensucrades per aigua o infusions. Ens hem de mantenir hidratats!\nPrioritzar el consum de fruita sencera, evitar beure sucs, ja que ens aporten menys fibra, més sucres simples i menys sacietat.\nCanviar aliments processats per aliments frescos o conserves de qualitat. Podem aprofitar per comprar a botigues de proximitat del poble. Podem escollir conserves com les llegums de pot, tonyina, sardines o bolets en conserva, tomàquet natural en pot, verdures congelades…\nPrioritzar les grasses saludables, com l’oli d’oliva verge extra o l’omega 3 del salmó i les nous.\nBuscar un racó amb sol, aprofitar per relaxar-nos. Vint minuts al dia d’exposició al sol, són adequats per una correcta síntesi de vitamina D, d’aquesta manera compensarem la manca d’exposició al sol que implica restar tancats a casa. Considerar també menjar peix ric en aquesta vitamina com el salmó, la tonyina o el verat, ja que és de les millors fonts de vitamina D. També existeixen llets enriquides amb aquesta vitamina.\nEl plat saludable: per guiar-nos millor en les racions, podem traçar dues línies perpendiculars al plat, sent:\n½ plat d’hortalisses i fruites (amanides, cremes, escalivades, verdura a la planxa…com més variades millor, el plat ha de tenir color!)\n¼ de plat de cereals integrals i patata (arròs integral, quinoa, civada, ordi o pasta integral\n¼ de plat de proteïnes (peix, pollastre, llegums, ous, tofu, fruits secs s’ha de limitar la carn vermella, embotits i carns processades).\nÉs un bon moment per canviar els nostres hàbits cap a uns més saludables.\nI per mantenir la nostra forma física?\nEl primer pas que hem de fer és seguir les recomanacions i planning del nostre preparador físic, i mantenir-nos actius. I després de fer els exercici que?\nHem de mantenir una bona hidratació, l’aigua és a millor aliada.\nDesprés d’haver fet un àpat principal, esperar 1h i ½ – 2h per fer els exercicis planificats.\nDesprés de l’exercici, si fem un dels àpats principals, hauríem d’augmentar la proporció de proteïnes (carn, peix, ous, tofu, llegums) i hidrats de carboni (pasta, patata o cereals), per ajudar a recuperar l’energia i proteïnes del múscul i poder seguir les rutines d’entrenament dels següents dies en les mateixes condicions.\nEn cada àpat hem d’assegurar la ingesta de proteïnes, d’origen vegetal i/o animal\nPer mantenir un bona aportació de proteïna de qualitat i tornar a omplir els dipòsits dels músculs, podem aprofitar el post exercici per preparar-nos un batut. La base serà la llet, rica en proteïna whey, que conté leucina i estimula la síntesi proteica als músculs:\nLlet de vaca o beguda de soja proteica + fruites o cereals (per l’aportació d’hidrats de carboni) + cacau desgreixat en pols.\nTambé hi ha alternatives de batuts comercials o iogurts alts en proteïnes, que ens aporten 25g de proteïna en cada unitat.\n30 min abans de l’exercici podem consumir alguna peça de fruita lleugera, barreta de cereals o alguns fruits secs\nNo oblidar que la base de la nostra alimentació ha de continuar sent les fruites i verdures, amb aportació de grasses saludables i fibra.\nPlanificació del dia (2)\nCal mantenir uns horaris regulars tant en els àpats com en l’hora d’anar a dormir.\nHem de planificar un horari fix d’esmorzar, dinar i sopar, al contrari, desregularíem el nostre rellotge intern.\nUna idea és proposar-nos fer l’exercici físic al matí, així ens obligarem a despertar-nos a una hora raonable.\nSegons la “National Sleep Fundation” (NSF) els adults haurien de dormir entre 7 i 8 hores al dia, els adolescents de 8 a 10h i els nens de 9 a 11 hores. Tal i com no és recomanat dormir menys hores, tampoc ho és dormir-ne més del compte.\nAl despertar-nos obrir la persiana i airejar l’habitació. Podem aprofitar aquest moment per posar-nos al costat d’alguna finestra i estar-nos 20 minutets al sol.\nUn bon descans i horaris de son també son importants perquè el cos es recuperi de l’exercici físic realitzat i repari el múscul.\nNo frenis els bons hàbits!\nNova normativa Covid 10/18/2020\nPartits propera jornada 18.10.2020 10/12/2020\nResultats de la jornada 11.10.2020 10/12/2020\nPartits propera jornada 11.10.2020 10/07/2020\nFEM17 – SANT CUGAT : 3-2 10/04/2020\n3 CAT – ARENYS DE MAR : 6 – 3 10/04/2020


mouthpiece > broquet (de cartró)\nCatalan translation: broquet (de cartró)\n07:29 Nov 21, 2006\nbroquet (de cartró)\nA aquesta pàgina es refereixen a "mouthpiece", tub que es connecta al espiròmetre per realitzar l'espirometria, com a "boquilla". Aquest terme però, tot i que el recull el Dicc. català-valencià-balear d'Alcover i Moll, és una paraula del castellà i és més genuí utilitzar "broquet" (o "broc", en altres contextos).\nGràcies, ho posaré entre parèntesi perquè estic segura que un pacient no té ni idea de què és un broquet.\n4 +1 broquet (de cartró)\nagree Ramon Inglada: Sí, d'acord. http://ec.grec.net/lexicx.jsp?GECART=0021863


Senyals que t'indiquen que és moment de canviar de casa - Api.cat\nHome Api\tSenyals que t’indiquen que és moment de canviar de casa\nby Anna Gaya March 13, 2016 0 comment\nPer a la majoria dels mortals, mudar-se és un procés bastant pesat pel temps, els diners i l’energia que li has de dedicar. No obstant això, hi ha un moment en el qual t’adones que necessites un canvi de casa i que no ho pots posposar més.\nTret que sigui el gran canvi de la teva vida, perquè t’has casat i et mudes a un pis nou a Barcelona, per exemple, la mudança no és alguna cosa que faci especial il·lusió. Però quan comences a veure alguna d’aquests senyals, és que has de començar a plantejar-t’ho:\nSenyals que ha arribat el moment de canviar de casa\nSofreixes pels diners\nSí, potser tenies una bona feina que et permetia pagar el lloguer i de sobte, t’han acomiadat; o ho podies assumir perquè vivies en parella, però t’has separat; o simplement, has d’afrontar altres despeses importants… Si vius de lloguer, no val la pena sentir-se asfixiat per retenir un habitatge i si és de propietat, vendre et pot proporcionarà la liquiditat que tant necessites.\nAugmenta la família\nSi arriba la notícia d’un nou membre en la família, però en el teu pis actual no hi ha espai suficient, solucionar-ho amb previsió es converteix en un motiu de pes pel qual plantejar-se una mudança.\nO al contrari, es redueix…\nPotser no és que augmenti, sinó que es redueixi perquè els teus fills ja han marxat de casa i han format les seves respectives famílies. Si la casa et comença a quedar massa gran, planteja’t mudar-te a un habitatge més petit i pràctic.\nEl barri s’ha tornat insegur\nDetectar que el teu barri ja no és el que era, i fins i tot començar a preocupar-se per la teva seguretat i la dels teus, també és un senyal per considerar un canvi de casa.\nSi et costa més arreglar-la que mudar-te\nImaginem una persona que ha heretat un habitatge familiar, però és molt vell. Amb els actuals preus de mercat podria ser que li convingui més vendre i comprar-se una casa nova, que afrontar una reforma integral.\nProblemes amb els veïns\nHi ha comunitats problemàtiques perquè tenen veïns conflictius, sorollosos o morosos que poden amargar-li l’existència a qualsevol. Si és el teu cas i no tens ganes d’aguantar determinades situacions, que saps que no canviaran, potser val la pena plantejar-se una mudança i viure tranquil/a.\nL’arribada d’una mascota\nEn els lloguers, hi ha propietaris que definitivament, no accepten mascotes. Si el destí ha fet que un tendre cadell arribi a la teva vida i no pots ni vols evitar-ho, muda’t.\nLes teves necessitats han canviat\nSón molts els professionals que, davant la falta de feines estables, decideixen emprendre un negoci en línia des de casa, per exemple. Si és el teu cas i necessites una habitació addicional per treballar, val la pena plantejar-se un canvi.\nSimplement, una nova etapa\nNo cal tenir un motiu material, com per exemple, la falta d’espai per mudar-se. De vegades, simplement necessites canviar de casa per representar l’inici d’una nova etapa a la teva vida.\nEstàs d’acord amb aquestes senyals que et conviden a canviar de casa? Quines altres afegiries?


El Casino de Vilafranca commemora el 165è aniversari amb música en directe, cafè i màgia - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports\nLa jornada va arrencar amb els sons del jove quartet Combo Clau de Sons, que va interpretar algunes versions de música actual, com ara les conegudes Don’t Stop me now o Bohemian Rhapsody, de Queen, especialment aclamades pel públic, format per persones de totes les edats. Albert Peris, president del Casino Unió Comercial, remarcava la importància d’aquesta celebració, en particular d’una actuació musical en directe al SAM Cafè per segona setmana consecutiva: “Aquest acte d’aniversari satisfà un dels objectius que ens havíem marcat de bon principi, que era recuperar la música en directe. Seguirem apostant per aquest format, començant pel proper 23 de desembre amb un migdia de nadales de la mà d’una Jazz band. A més, el proper mes de febrer tenim programada una jornada amb els alumnes de l’Escola Municipal de Música”.\nEl president també va anunciar un gran acte previst per l’abril de 2019: “Aquest 2018 és una fita important per a la nostra entitat, ja que commemorem el centenari de la unificació entre el Casino de la Unió i la Lliga Comercial. Com som una Junta Directiva que tot just acabem d’aterrar, no hem tingut temps per organitzar un acte a l’alçada de la importància dels esdeveniments, així que ho celebrarem com cal el proper mes d’abril”.\nLa màgia d’Aizpi, un dels joves talents d’aquest art al Penedès, va posar la cloenda a la tarda. El proper cap de setmana, el Casino de Vilafranca tornarà a recuperar el pols als esdeveniments esportius amb la celebració de les finals de la Copa Tardor al club de tennis.


lo carrer del riu: 02/11/2007\nIsabel Teruel existe !!!\nDesprés d'Aznar fent apologia de l'alcohol i recordant a Sarkozy fent una roda de premsa borratxo, arriba la tercera entrega dels polítics que flirtegen amb l'alcohol. Es tracta d'Isabel Teruel, la portaveu d'educació a les Corts aragoneses, que va fer una intervenció força graciosa, suposem que passada de copes havent dinat.\nÚLTIMA HORA: Dimiteix una alt càrrec sueca per emborratxar-se en públic\nUlrica Schenström, secretària d'Estat d'Emergències de Suècia, va dimitir ahir després de la publicació d'unes fotografies al diari sensacionalista Aftonbladet en què se la veu besant en un bar un periodista, Anders Pihlblad, del canal TV4, que després va reconèixer que tots dos havien begut massa.\nSchenström, de 35 anys, va presentar la dimissió després d'una setmana d'intens debat en els mitjans de comunicació sobre si era apropiat el comportament de la responsable d'Emergències, que es va passar una nit bevent i abraçada al reporter en un local públic.\n-Alegria ! ...i ja en van 4 !!! No pensàvem que a Suècia fossin tan estrets. Sempre havíem pensat tot lo contrari.\n-Aprofitant quel Pisuerga passa per Valladoliz, i en homenatge a tots ells, hem encetat una nova etiqueta "alcohol" que agruparà els comentaris de vins, cervesa, destil·lats, festes i consumidors d'aquests productes de la Mare Terra.\nEl Marroc amenaça amb una crisi diplomàtica si els Reis visiten les "ciutats ocupades i espoliades" de Ceuta i Melilla\nEl primer ministre marroquí, Abbas El Fassi, ha expressat la "sorpresa" del govern alauita després de conèixer la pròxima visita dels Reis d'Espanya a les "ciutats marroquines ocupades i espoliades" de Ceuta-Melilla els pròxims dies 5 i 6 de novembre. Després de considerar que l'esmentat viatge "influirà sobre les relacions privilegiades" que existeixen entre Espanya i Marroc, va confiar que "es renunciï" a ell.\nLa policia portarà als tribunals els que atiaven la "teoria de la conspiració"\nEntre els potencials denunciats hi ha el dirigent del PP Ignacio Astarloa o el periodista Jiménez Losantos El Sindicat Unificat de la Policia, el majoritari (més de 30.000 afiliats), ha anunciat accions legals contra els polítics i periodistes que mantenen l'anomenada "teoria de la conspiració" en el cas dels atemptats de l'11-M un cop la sentència judicial ha desmuntat aquesta tesi.\nL'objectiu de les querelles seria defensar els agents que han estat acusats d'encobridors, autors, inductors, còmplices o falsificadors en la investigació dels atemptats.\nLa sentència dels pitjors atemptats terroristes viscuts a Europa ha descartat que ETA tingués cap relació amb els tràgics fets de l'11 de març del 2004. Es desmunta, així, l'anomenada "teoria de la conspiració", que en els últims anys han alimentat alguns periodistes i polítics.\nNova crema de fotos del rei en una manifestació antimonàrquica a Girona\nNova protesta antimonàrquica a Girona. Un home ha cremat aquest dijous una fotografia on apareixien Franco i el rei en la manifestació independentista convocada a Girona per donar suport als divuit encausats per l'Audiència Nacional per la crema de fotografies del monarca.\nL'acte ha començat amb una actuació de bastoners i amb les paraules de l'excoordinador del sindicat Unió de Pagesos\nCatalunya guanya el Brasil (3-0) i tanca la primera fase com a líder\nCatalunya ha tancat la seva brillant participació a la primera fase de la Copa Amèrica amb una nova victòria (3-0), aquest cop contra la selecció amfitriona, el Brasil, que ha quedat classificada en segona posició. Hores abans Catalunya havia derrotat àmpliament Xile (5-1), equip contra el que tornarà a jugar aquest dissabte, ara en semifinal. El Brasil i l'Argentina jugaran la segona semifinal.\n▼ 02 de nov. (5)\nEl Marroc amenaça amb una crisi diplomàtica si els...\nLa policia portarà als tribunals els que atiaven l...\nNova crema de fotos del rei en una manifestació an...\nCatalunya guanya el Brasil (3-0) i tanca la primer...


Bagnacavallo - Viquipèdia, l'enciclopèdia lliure\nBagnacavallo és una ciutat italiana de la província de Ravenna a la regió Emília-Romanya. A uns 20 km de Ravenna i 10 de Lugo, està situada gairebé al nivell del mar. Amb 17.000 habitants les seves fraccions són: Villanova, Glorie, Traversara, Prati, Boncellino, Masiera i Rosetta.\n44° 25′ 01″ N, 11° 58′ 34″ E / 44.4168618°N,11.9760633°E / 44.4168618; 11.9760633Coord.: 44° 25′ 01″ N, 11° 58′ 34″ E / 44.4168618°N,11.9760633°E / 44.4168618; 11.9760633\nLloc i monumentsModifica\nPiazza della Libertà, amb diversos monuments com la Col·legiata de San Michele Arcangelo, que té al darrere l'altar pintat per Bartolomeo Ramenghi (1484-1542); el campanar barroc que no es va acabar fins al 1859 i fou obra d'Andrea Galegati un artista local; el Teatre Comunal Goldoni (construït entre 1840 i 1845 segons disseny de l'arquitecte de Bolonya Filippo Antolini), el Palazzo Comunale (acabat el 1803 sota projecte del imolès Cosimo Morelli); la Torre Cívica, de 35 metres, típic del període comunal; l'església del Suffragio, un edifici barroc; i el Palazzo Vecchio, del segle xiii però reformat diverses vegades, que conté pintures del segle xvii recollides de la Sala Oriani al convent de San Francesco i entre els quals un quadre del Ventenati, pintor veronès.\nEsglésia de Santa Maria della Pace amb un quadre de G. Battista Ramenghini, fill de Bartolomeo Ramenghini, datada el 1585.\nConvent de San Francesco (Piazza Carducci), construïda sobre una església romano-gòtica segons projecte de l'arquitecte Gioacchino Tomba, d'estil neoclàssic, amb certes pintures rellevants : una del segle xiv de l'escola riminesa, un relleu funerari de Tiberto VI Brandolini del segle xiv, quatre estàtues d'Antonio Trentanove, i dues teles de Tommaso Missiroli, del segle xvii.\nConvent de San Giovanni del segle xiv (reformat) amb església del segle xvii amb diverses pintures dels segles xvii i xviii, en el qual va morir Allegra, la filla de Lord Byron, el 1821.\nBasílica di San Pietro in Sylvis, a 1 km de la ciutat en direcció a Fusignano, del segle VII.\nEs creu que fou una ciutat romana el nom de la qual podria haver estat Tiberiacum (per l'emperador Tiberi), però que va tenir diversos noms: Gabrium, Gabellum, Magna, Tulliacula, Ad Caballos per arribar finalment, a l'alta edat mitjana al seu actual nom de Bagnacavallo, assignat perquè l'aigua de la zona tenia efectes curatius en els cavalls que s'hi banyaven.\nVa passar als ostrogots i d'aquestos a l'exarcat de Ravenna. Al començament del segle VII els romans d'Orient van construir l'església de San Pietro in Sylvis, exemple clàssic de l'arquitectura sacra de l'exarcat; poc després fou ocupada pels llombards però el 756 aquestos foren derrotats per Pipí que la va donar al Papa.\nAl segle xi va quedar en poder del comte Malvicini o Malaboca, que sembla que pertanyia a una branca col·lateral dels comtes Brandolini. La comtessa Carolina es va casar amb Guido Novello da Polenta, de Ravenna, que va fer algunes donacions a la ciutat i va hostejar a Dante Alighieri al seu darrer exili; fou reconquerida per l'Església el 1248 pel cardenal Ottavio Ubaldini, i el 1250 el comú va afermar la seva independència, però el 1256 va ser ocupada pels bolonyesos i al cap d'un temps van retornar els Malvicini, i després altra vegada els bolonyesos. El 1305 se'n va apoderar el comte de Cunio, del que va passar als Manfredi, que la van regir com a vicaris pontificis (1335). Dos membres de la família foren senyors només a Bagnacavallo: Malatestí Manfredi i el seu fill Francesc Manfredi de Bagnacavallo.\nEl 1350 fou ocupada pels Polentani senyors de Ravenna, però va tornar als Manfredi com a vicaris pontificis fins al 1357 en què Gregori XI la va cedir a Giovanni Hawkwood (Giovanni Acuto), condottieri angles, que va tenir la senyoria per set anys i la va vendre al marquès de Ferrara. Va romandre en poder de la casa d'Este fins al 1598, quan fou recuperada per l'Església sota el pontífex Climent VIII Aldobrandini.\nEl 1797, després de la invasió francesa, va ser part de la República Cispadana, i després de la República Cisalpina, dins del departament del Rubicone (equivalent a la província de Forlì). El 1815 Bagnacavallo va tornar als Estats Pontificis i fou agregada a la província de Ferrara i elevada a ciutat per una breu de Lleó XII del 26 de setembre de 1828. Fou unida Itàlia el 1860, passant definitivament a la província de Ravenna.\nBartolommeo Ramenghi (1484 - 1542), pintor, també anomenat Bagnacavallo\nPietro Bubani (1806- 1888), botànic\nCesare Spadoni (s. XIX-XX), tenor\nA Wikimedia Commons hi ha contingut multimèdia relatiu a: Bagnacavallo\nObtingut de «https://ca.wikipedia.org/w/index.php?title=Bagnacavallo&oldid=28950661»\nDarrera modificació: 25 des 2021 a les 10:38